# Zabalateko gaztelua

Zabalate XII. mendean Nafarroako Erresumako mendebaldeko muga babesten zuen hiribildu-gotorleku bat izan zen, gaur egungo Arabaren hego-mendebaldean kokatua, Errioxako Autonomia Erkidegoarekiko muga egiten duen Ebro ibaitik 4 kilometro iparraldera. Haitz batean kokaturik, behean du egungo Zabalate herria.

## Deskripzioa

Gaztelua 70 metro luze eta 6 metro inguru zabal zen. Egun, uharka eta gorazarre-dorrearen hondarrak baino ez dira gelditzen. Antzinako bi metroko harresia desagerturik dago. Halere, gaztelua zenaren hondakinez gain, Erdi Aroko herriaren aztarna ikusgarriak kontserbatzen dira, batik bat mendebaldeko hiri-harresiari dagozkionak, multzo bat osatzen.. Multzoa lurraldearen gainean 360 graduko ikusmen-domeinu handia duen talaia batean dago, eta eraikitako ondare horren elementu "ikusgarrienak" bat datoz gaztelua eta Portiella hiribildu zaharra osatzen duten multzo gotortuarekin. Erdi Aroko populazioaren konfigurazioari eta defentsa-arkitekturari buruzko ikerketa eta esku-hartze arkeologikoak izan dira azken urteetan EHUren eskutik.

## Historia

Zabalate 939an agertzen da agirietan lehenengo aldiz, Portella izenez, baina ziur asko gotorlekua aurrekoa da; izan ere, han topaturiko aztarnak, Goi Erdi Arokoak ez ezik, Brontze Arokoak, Burdin Arokoak eta erromatarren garaikoak ere badira.
Armando Llanos arkeologoak honela deskribatzen ditu Burdin Aroko arrastoak: "Erdi Aroko gaztelua dagoen lekuan, herriaren gainean eta inguruan. Herrixka era askotara hedatzen da. Kokapenaren aldetik, muino motakoa herria da mendi-lepoan dagoela, defentsa zentrokideak ditu, eusteko harrizko hormak.
1040an, Gartzea Santxez erregeak Portiella, Buradongo gaztelua eta beste zenbait ondasun bere emazte Estefaniari eman zizkion, ezkontza gutunean. 1076ko krisialdiaren ondoren, nafarrek Araba (eta, harekin batera, gaztelua) galdu zuten, eta ez zuten berreskuratu Henrike II.a Ingalaterrakoaren laudoa eman arte.
1199an erresuma defendatu zuen gaztelar inbasioaren aurka. Etsaiek ezin izan zituzten Trebiñuko gaztelua eta Zabalatekoa hartu, baina azkenean Inzuraren eta Miranda Argaren truke lortu zituzten.
Gutxinaka garrantzi estrategikoa galduz joan zen mugako lurraldea izateari utzi zion heinean, eta XV. menderako hustuta zegoen.
Egun, Arabako armarrian ageri da.

## Argazkiak

* Zabalateko herri harresituko Nafarroako atea kanpokaldetik
* Zabalateko herrixkako ekialdeko harresia gaztelu aldera
* Zabalateko herrixkako ekialdeko harresia kanpotik
* Zabalateko herri harresituko etxeak.
* Zabalateko herri harresituko etxeak.
* Zabalateko herri harresituko etxeak gaztelutik.
* Zabalateko herri harresituko eliza.
* Zabalateko gaztelua harri harresitutik.
* Zabalateko gazteluko dorre nagusia kanpotik.
* Zabalateko gazteluko dorre nagusia barrutik.
* Zabalateko gaztelua dorre nagusitik ikusita.
* Zabalateko gazteluaren ur-zuloa.
* Zabalateko gaztelurako sarrera.
* Zabalateko gazteluko dorreetako bat sarreratik ikusirik.
* Zabalateko hiribilduaren mendebaldeko harresia.
* Zabalateko mendebaldeko harresiko atea.

## Erreferentziak

* ↑ (Gaztelaniaz) Aretxaga, Susana; Vives, Francisca. (2003ko abendua). Torres y Fortificaciones en Álava. Gasteizko Udala, 41 or..
* ↑ Arrieta Valverde, Antton.-Euskal Herriko gazteluak: Araba. Donostia: inp. Leitzaran Grafikak, 2018. orr, 203-207. ISBN 978-84-09-05418-3
* ↑ (Gaztelaniaz)SOLAUN BUSTINZA, Jose Luis eta AZKARATE GARAI-OLAUN, Agustin.-El castillo de Portilla (Zambrana, Álava). Origen y significado de una fortaleza plenomedievalen territorio alavés (siglos XI-XII) argitaratua MUNIBE Antropologia-Arkeologia aldizkarian, zk. 67 orr. 167-183 (2016) ISSN 1132-2217 • eISSN 2172-4555.sarbidea onlinen
* ↑ «Zabalate» Hiru.eus.
* ↑ (Gaztelaniaz) Llanos Ortiz de Landaluze, Armando. (1974). «Urbanismo y Arquitectura en poblados alaveses de la Edad del Hierro» Estudios de Arqueología Alavesa. Tomo VI, Homenaje a Domingo Fernández Medrano 6: 104..
* 1 2 3 «Zabalateko gaztelua: Arabako armarrian agertzen dena» Argia 2005-10-02.
* ↑ (Gaztelaniaz) Sagredo, Iñaki. (2007). Navarra. Castillos que defendieron el Reino. Iruñea: Pamiela ISBN 978-84-7681-536-6..
* ↑ (Gaztelaniaz) «Castillo de Portilla» Castillosnet.

## Kanpo estekak

* Zabalateko gazteluaren webgunea: https://castillodeportilla.es/
* Datuak: Q2888199
* Multimedia: Castle of Portilla / Q2888199